text: Købmænd: Vi vil af med slikafgiften!
  29 januar 2015 kl. 13.33
  Hvis afgiften på slik forsvinder, vil danskerne købe mindre syd for grænsen, mener De Samvirkende Købmænd.
  Ifølge købmændene viser Skatteministeriets nye grænsehandelsrapport, at afgifterne på slik skaber grænsehandel og illegal import.
  - Afgifterne på slik og chokolade skal droppes. Lavere afgifter har en dæmpende effekt på grænsehandlen, hvad rapporten også dokumenterer. Salget af øl og sodavand over grænsen er faldet siden afgiftslettelserne i 2013, siger John Wagner, der er administrerende direktør for De Samvirkende Købmænd.
  Købmændene beklager, at den nye grænsehandelsrapport ifølge dem ikke giver politikerne et fuldgyldigt billede at træffe beslutninger på.
  - Helt konkret er det ærgerligt, at der i rapporten slet ikke er nogle analyser af, hvor mange arbejdspladser dansk erhvervsliv mister til udlandet på grund af de høje danske afgifter. De fleste politikere er formentlig interesserede i, hvor mange arbejdspladser, der kan skabes i Danmark, hvis afgifterne sænkes, siger John Wagner.
  